**Vezérgondolat: “Hátrányból előnyt kovácsolni… “**

A Magyar Tudományos Akadémia Kísérleti Orvostudományi Kutató Intézetből jöttem, kutatóorvosként dolgozom immáron több, mint 30 év óta, mesterségem a gyógyszerkutatás. Az orvosi hivatás – betegeket gyógyítani, más embereken segíteni, talán a legszebb hivatás – én mégis a kutatást választottam. Mi vonzott ide? Mint a legtöbb embert, a természetes kiváncsiság, ahogy Einstein is mondta: „Nem vagyok különösebben tehetséges, csak szenvedélyesen kiváncsi”.

Személyes történetemben elsősorban a család szerepét szeretném kiemelni, hiszen ha egy nőt megkérdeznek, arról, hogy számára mi a legfontosabb az életben, gondolkozás nélkül azt fogja válaszolni: a család. Bár nőként közvetlen hátrányos megkülönböztetésben szerencsére sosem volt részem, a női érvényesülés útja azért sok tekintetben mégis más, mint a férfiaké.

Családom példája már gyermekkoromban azt mutatta, hogy nőként a mindig első helyen álló család mellett érdemes nagyszabású célokat kitűzni, továbbtanulni, diplomát szerezni: anyai nagymamám matematikatanár volt, édesanyám a férfiak által dominált műszaki pályán vált elismert szakemberré Ehhez társultak saját ambícióim, a felfedezés iránti vonzalom, már iskoláskoromban is egyik kedvenc időtöltésem volt otthon kísérletezni a kémia szertárból hazahozott kémcsövekkel, eszközökkel. Az iskolai tanulókísérleteket ugyanakkor kevésbé szerettem, mivel ezek igazából nem nevezhetőek kísérletnek, hiszen végeredményüket már ismerjük, amikor elkezdjük. Így a kíváncsiság vezérelt akkor is, amikor egyszer kémia órán a padtársammal elhatároztuk, hogy az előírt kémiai kísérletet nem a megadott módon és sorrendben fogjuk végrehajtani ... Próbálkozásunknak egy azonnal beírt elégtelen osztályzattal vetett véget szigorú kémia tanárnőnk. Hátrányba kerültem, amit nehéz volt ledolgozni, de legalább egy életre jól megtanultam a kémiát, aminek még ma, tapasztalt kutatóként is hasznát veszem. A kémia mellett még a biológia is nagyon érdekelt, de szüleim tanácsára az orvosi pályát választottam – hátha időközben mégis meggondolom magamat.

Nem gondoltam meg magamat: 1988-ban végeztem a Semmelweis Orvostudományi Egyetemen, és a végzést követően kutatói állásra pályáztam: az MTA Kísérleti Orvostudományi Kutató Intézetében Vizi E. Szilveszter - Akadémiánk korábbi elnöke – által vezetett kitűnő gyógyszerkutató műhelybe kerültem be, ahol rögtön egy nagyon izgalmas témával, a purinerg jelátvitel kutatásával kezdtem el tudományos pályafutásomat. 3 év elteltével lehetőségem adódott arra, hogy az Egyesült Államokban folytassam kutatásaimat, így a new yorki Nathan Kline Institute for Psychiatric Research Center of Neurochemistry- ben töltöttem kétszer három hónapot. Nem lehetek eléggé hálás férjemnek és édesanyámnak, akik vállalták nagyobbik, éppen iskoláskorba lépett kislányom nevelését, gondozását, amíg távol voltam. Hazatérve Amerikából újabb néhány hónap elteltével kiderült, hogy babát várok – második kislányomat hordtam a szívem alatt. Óriási gombóc volt a torkomban, hogy hogy fogom ezt a hírt a témavezetőmmel közölni, és főleg mit fog szólni hozzá, hiszen éppen csak hogy hazatértem és a sok eredményt akkortájt kezdtük el cikkekké formálni. Ráadásul a PhD értekezésemet (akkor még kandidátusi értekezésnek hívtuk ezt) is időszerű volt már benyújtani. De nem volt mit tenni, el kellett mondani, így vettem egy nagy levegőt, és odaálltam a témavezetőm elé, aki legnagyobb meglepetésemre kitörő örömmel fogadta hírt és egyáltalán nem csinált abból problémát, hogy a szülés és az utána gyermekgondozással eltöltött idő bármilyen módon hátráltatni fogja a kutatásainkat. Hatalmas kő esett le a szívemről, és ezután már csak arra koncentráltam, hogy a szülésig megírjam a cikkeket, befejezzem és beadjam a disszertációt – legalább így volt határidő, amihez igazodni lehetett. Így is lett és végül 1993 szeptemberében a várandósság 9. hónapjában tartottuk meg a házivédést. Azóta is derűsen emlékszem vissza erre a történetre, hiszen egy férfi kutatóval aligha történhet meg ilyen eset. A szülést követően egy évig otthon maradtam, majd újult erővel tértem vissza a tudományos munkába és hamarosan megalapítottam saját kutatócsoportomat. 2004-ben megszereztem a nagydoktori fokozatot, és idén az a megtiszteltetés ért, hogy az MTA levelező tagjává választottak. Nemrégiben a történet fordítottja is megesett velem, most már én voltam a témavezető, és PhD hallgatóm megszeppenve jelentkezett, hogy beszélhetnénk-e egy pár percet négyszemközt valami személyes dologról. Ez mindig valami komoly elhatározást szokott jelenteni, és mivel egy évvel korábban volt az esküvő, pontosan tudtam, hogy miről van szó. Bejelentését természetesen széles mosollyal fogadtam, noha óriási veszteség a csoportnak, hogy a tehetséges kollegina most egy évig nincs közöttünk.